  Туспуктэм: Наталия Сильвестрова Наталия Сильвестрова 20-тӥ тулыспалэ Ижкарын XXVII Герд лыдӟонъёс дыръя удмурт азьветлӥсьлэсь но югдытӥсьлэсь нимзэ нуллӥсь йӧскалык премиез сӥё-дано сётон ортчиз. Туэ сое Дэри ёросысь Совето Союзлэн Героез А. М. Лушников нимо Лудорвай шоръёзо школалэн кивалтӥсез, удмурт кылъя но литературая дышетӥсь Надежда Мерзлякова но удмурт кырӟась но крезьгурчи Алефтина Корепанова басьтӥзы. Ужрадэ ивортодэтъя «Удмуртия» агентстволэн корреспондентэз вуылӥз. Надежда Мерзлякова анай кылъя дышетӥсьёслэн улосвыл но федерал вожвылъяськонъёсазы вормылӥз. Кылсярысь, 2022-тӥ арын со «Лучший учитель родного языка и родной литературы» конкурсын устоез луиз. Солэн кивалтэмез улсын школаын трос пӧртэм ӵектосъёс радъясько но азинтӥсько. Соос пӧлын йӧскалык лулчеберетъя «Гуждор» нылпи фестиваль, «Шекера» арт-пространство, «ТодМа» визьбур но шулдыръяськон шудон, «Зангари» видеоканал, удмурт мифъёсъя «Индунне» раскраска. Озьы ик Дэри ёрос администрацилэн юрттэменыз школаын йӧскалык лулчеберетъя «ЛудДор» центр кылдытӥзы. « Со туж бадӟым дунъет но, данъет но, малы ке шуоно мон огшоры удмурт кылъя дышетӥсь, удмурт школаен кивалтӥсь. Мон кадь адямиос асьме элькунын туж трос шуыса малпасько. Ми ужаськом ӵош командаен Дэри ёросын, мынам малпамея, со милям быдэс командамылы дунъет » Надежда Мерзлякова, Лудорвай шоръёзо школалэн кивалтӥсез, удмурт кылъя но литературая дышетӥсь Дышетӥсь пиналъёслы удмурт кылэз яратон но гажан пыӵатыны тырше. Со понна, нылпиослы тодон-валанъёс сётон сяна, семьяосын но ужа. Анай кыл ӵапак отысь потэ, нош дышетӥсьёс сое азинтыны гинэ быгато, оске Надежда Мерзлякова.  « Ӵем дыръя гуртын но, быдэс обществоын но озьы луэ ини, удмурт кылъя дышетӥсьёс вылэ со ваньмыз ныпъяське ини, малы ке шуоно семьяосын удмурт кыл пумен быре но быре, соосын но ужатэк ӧвӧл » Надежда Мерзлякова, Лудорвай шоръёзо школалэн кивалтӥсез, удмурт кылъя но литературая дышетӥсь Алефтина Корепанова удмурт лулчеберетэ бадӟым пытьы кельтӥз. Крезьгураны со 1990-тӥ аръёсы кутскиз. Дано удмурт нылкышно-кылбурчиослэн ужъёссы вылэ крезьгур гожъяз, со кырӟанъёс бӧрысь калыке паськыт вӧлмизы. Владимир Котковлэн кылъёсызъя гожтэм «Яратэ» кырӟанэз 2014-тӥ арын «Удмурт Кенеш» огазеяськонлэн гимнэз луиз. «Данъяськисько гимн понна но, что калык султэ. Аслым но яра гимн: прямо бугыр-бугыр, сюлэмез вырӟытӥсь. <…> Куке со мыным лыктӥз, мон сое гожтӥ. Со вал сыӵе дыр, кулэ вал со кырӟан, ачиз куриськиз » Алефтина Корепанова, удмурт кырӟась но крезьгурчи Тодэ вайытом, Герд лыдӟонъёс туэ кылбурчи но азьветлӥсь Максим Прокопьев вордскем дырысен 140 ар тырмонлы сӥземын вал. Тегъёс: данъетъёс КузебайГерд Гердлыӟдонъёс премия Удмуртия удмуртъёс  